جمعیّتین چوخالتماسی اوچون یئنی تدبیر
دوکتور جئری
بوگونلر یئنی یارانمیش(داها دوغروسو یارادیلمیش) ایتقیصادی بؤحران اوزوندن عوموم میلّت گئجه چؤرگینی تاپماقدا چتینلیک چکمکده ایکن، حاکیمیتین خالقین معیشت مسئلهلرینی دوشونمک یئرینه، اؤلکه اهالیسینین سایینی آرتیرماغا چالیشماسی تنقیدچیلرین چاشقینلیغی و اعتراضینا سبب اولوب.
بیز بو یازیمیزدا بو مؤوضونو علمی یؤندن آراشدیرماغا چالیشاجاغیق:
ایران طبیعی قایناقلار باخیمیندان دونیانین ان زنگین اون اؤلکهسیندن بیری ساییلیر، بونا گؤره اهالینین هر دوروم و وضعیتده ریفاه و راحاتلیق ایچینده یاشاماماسی اوچون هئچ بیر سبب یوخدور. سوروشولا بیلر: بئلهایسه نییه ایران خالقی گونو-گوندن فقر وفلاکته طرف سوروکلنیر؟ سورغونون جاوابی چوخ سادهدیر: ایراندا یارانان فقر و فلاکت صونعیدیر، یعنی حاکیمیتین اؤز ایشیدیر! سببی ایسه جمعیّتی چوخالتما برنامهسیدیر.
بوتون سوسیولوقلارین فیکرینجه، فقر ایله جمعیّت بیرباشا(موستقیم) علاقهدهدیرلر، باشقا دئییشله هر توپلومدا هرنه قدر فقر و فلاکت چوخدورسا جمعیت ده اوقدر چوخدور! بونا ثوبوت جمعیّتلی اؤلکهلرین چوخونلوغونون فقیر اؤلکهلردن تشکیل تاپماسیدیر.
ایراندا، «انسانلار و خرچنگلر» کیتابی ایله تانینان آدلیم برزیللی یازیچی ژوزوئه دو کاسترو آراشدیریلارینین بیرینده یازمیشدی:
فقر ایله جمعیتین علاقهسینی آراشدیرماق اوچون عئینی شرایطده اولان بیر سورو سیچانی ایکی بؤلومه آییراراق بیرینجی قیدا باخیمدان تام بسلهیهرک، ایکینجی ایسه اؤلمه-دیری ساخلایاراق لابراتوار محیطینده نظر آلتینا آلینمیشدی. بیر مودّتدن سونرا الده ائتدیلن سونوجلار چاش-باش ائدیجی ایدی: تام بسلهنن سیچانلارین جمعیتی آزالمیش آنجاق اؤلمه-دیری قوشوللار آلتیندا ساخلانیلان سیچانلارین جمعیتی قات-قات آرتمیشدی...
سونوج
یوخاریدا قئید ائتدیکلریمیزه اساسلاناراق ؛ حاکیمیت اؤلکهنین جمعیتینی چوخالتماق اوچون صونعی اولاراق فقر و فلاکت یاراتماقلا یئنی تدبیره باش وورموشدو.
بؤلوم: ساتیریك یازیلار
اینقیلاب خاطیرهلریندن: میخ!
دوکتور جئری
اینقیلاب ظفر چالمیشدی. اوُزون تعطیللردن سوْنرا مدرسهلر یئنه آچیلمیشدی. درس-کیتاب اوُنودولموشدور. موعلّیملر کلاسا گلدیکده تکجه اینقیلاب و اینقیلابلا ایلگیلی خبرلردن دانیشیردیلار. بیزیم بیر اینگیلیسی موعلّیمیز وار ایدی. آدی هارتون ایدی. ائرمنی ایدی. بیرآز دا یوکونده سوْلچولوق وار ایدی. هارتون باشقا موعلّیملردن فرقلی اوْلاراق ایلک کلاسا گیردیکده کیتابی آچاراق، "ایت ایز ائ بوُک. ایت ایز ائ ویندوز" دئیه اینگیلیسیدن درس دئمگه باشلادی. بوتون اوشاقلار اعتیراض ائلهدیلر:"آغا! درس دئمهیین.. اوبیری موعلّیملر اینقیلابدان دانیشیرلار.. سیز ده اینقیلابدان دانیشین". هارتون کیتابی بوکدو. گؤزلوگونون اوستوندن اوشاقلارا سای سالدی. سونرا کلاسدا بیرآز وار-گل ائتدیکدن سونرا دیوارا میخلانمیش آغاج چرچیوهلی بؤیوک شکیلین قاباغیندا دایاندی.
- آغا بودور؟- دئیه سوروشدو.
اوشاقلار جوشقو ایله سس سسه وئریب قیشقیردیلار:
- بلیییی...
هارتون شکیلی بیر ایکی یول گؤزدن گئچیردیکدن سونرا بیزه دؤنوب دئدی:
- بئلهکی آغا میخینی چالیب مین دنه لنین-ایستالین گلسه اونو چیخاردا بیلمز!
بؤلوم: ساتیریك یازیلار
اینقیلاب خاطیرهلریندن: قیرمیزی شورت
دوکتور جئری
" اینقیلابچی اولماق آساندیر؛ اینقلابچی قالماق چتین"
کؤهنه اینقیلابچی خورخه لوئیس اؤرتباسدیریوس
1357 بهمن اینقیلابیندا اؤلکهنین دیگر شهرلریله
بیرگه ترسآوا خالقی دا کوچهلره تؤکولوشوب شاه و شاهلیق علئیهینه تظاهورات ائلهمگه
باشلادیلار. تظاهوراتلاردا جاماعات اللرینده اینقیلاب باشچیلارینین شکیللرینی،
یازیلی پارچالار و پلاکاردلار داشیییرکن بیزیم قلئیچی مورتوض باشقالاریندان
فرقلی اولاراق اوزون بیر چوبوغون باشینا قیرمیزی بیر شورت گئچیردیب گؤستریجیلرین قاباغیندا آیاقلارینی
برکدن یئره تاپدایاراق شوعار وئریردی:
ات آلمیشیق شهره چیخیبدیر
فرحده
قحبه چیخیبدیر!
***
اینقیلابین ظفر چالماسیندان ایکی-اوچ آی سونرا
بعضی وعدهوی و ایقتصادی سببلره گؤره، ائوسیز-ائشیکسیز موستضعف جاماعات شهرلرین
قیراغیندا اؤزللیکه شاهچیلارین موصادیره اولونموش اراضیسینده اؤزلرینه ائو
تیکمگه باشلادیلار. بو خبرلر پایتاختا چاتینجا همن شهرلرین بلدیهلرینه دستور
وئریلدی؛ اؤزباشینالیغین قارشیسینی آلماق اوچون درحال بو ائولر ییخیلسین. ترس آوادا ییخیلان ایلک ائولردن
بیری ده بیزیم قلئیچی مورتوضون ائوی ایدی. لودر چؤمچهسینی دیوارا دایاییب ائوی
یاواش-یاواش شوملاداندا او، ایکی الینی برکدن باشینا تاپداییب قیشقیردی:
پوخ یئمیشم ائی فرح
ایفتیرا دئمیشم ائی فرح!
بؤلوم: ساتیریك یازیلار
نییه اولمور؟!
دوکتور جئری
خاطیرینیزدا اولسا آلتی آی بوندان قاباق، جومهور باشقانی سئچکیلرینین عرفهسینده "آی نه اولار" باشلیقلی یازیمیزدا یازمیشدیق:
جومهور باشقانی آدایلاریندان:
بیرینجیسی دئییر: ائوسیزلر اوچون دؤرد میلیون ائو تیکدیرهجگم.
ایکینجیسی دئییر: آیدا هر نفره دؤرد یوز اللی مین تومن یارانه وئرهجگم.
اوچونجوسو دئییر: من بوتون ایشسیزلری ایش باشینا قویاجاغام .
دؤردونجوسو دئییر: ائولنمک ایستهین جوتلرین هرهسینه 500 میلیون تومن وام وئرهجگم.
بئشینجی دئییر: من ائله بیر ایش گورهجگم، آمریکا گله پوتونوموزو یالایا.
آلتینجیسی دئییر: من اؤلکه ایقتیصادیاتینی اوچ گونون ایچینده چیچکلندیرهجگم.
یئددینجیسی دئییر: من آزادلیق گتیرهجگم.
......
دونن آخشام چاغی یولداشلارلا بو قونودا دانیشیرکن دئدیم:
- او زامان جومهور باشقانی آدایلارینین تبلیغاتلارینی گؤرنده آرزو ائلهدیم کئشکه بوآدایلارین بیری جومهور باشقانی اولا، بیری بیرینجی موعاوین، بیری ایکینجی موعاوین، بیری ایش وزیری، بیری یارانه وزیری بیری...
اوستاد دفتری سؤزومو کسدی:
- هه دوز دئییرسن یادیمدادیر من ده دئدیم: اولسا، آی نه اولار! آنجاق هئچ نه اولمادی!
باشیملا اوستاد دفترینین سؤزلرینی دوغرولایاراق آرتیردیم:
- او زامان بیلسیدیم آللاه منیم آرزومو یئرینه یئتیریب بو آدایلارین بئشی بیردن آرزولادیغیم کیمی مملکندین باشینا گئچهجکلر؛ آرزو سهمیهمی یاندیرماییب باشقا آرزو ائدردیم!
قلئیچی مورتوض بیج-بیج گولدو:
- دوستلار تلسمهیین! بیرآز بو عزیز مسئوللار برکدن زور وئرسهلر، بیرآز دا میلت تحمّول ائلهسه اولار نئجه اولماز!
بؤلوم: ساتیریك یازیلار
ایران، مسئوللارین ایکینجی ائوی دیر می؟!
دوکتور جئری
کئچنلرده "شرق" قزئتهسینده ، " ایران، مسئوللارین ایکینجی ائویدیر" باشلیغینی
اوخویاندا "ملا نصرالدین"ین سؤزلری یادیما دوشدو:
موللایا دئدیلر:
موللا! آروادین گزهین دیر!
موللا قطیعیتله بو
سؤزو ردّ ائتدی:
- یوخ! یوخ!
آروادیم گزهین اولسایدی بیزه ده گلردی!
بؤلوم: ساتیریك یازیلار
آی نه اولار!
دوکتور جئری
جومهور باشقانی آدایلاریندان:
بیرینجیسی دئییر: ائوسیزلر اوچون دؤرد میلیون ائو تیکدیرهجگم.
(قدرت موعلّیم آد یازدیرماغا تلهسیر: منیم ائویم رو به قیبله اولسون!)
ایکنجیسی دئییر: آیدا هر نفره دؤرد یوز اللی مین تومن یارانه وئرهجگم.
(میرزه آیاقیالینزاده اورتایا آتیلیر: آغا! بئش یوز مین تومن ائله، آللاه سنه خئییر وئرسین!)
اوچونجوسو دئییر: من بوتون ایشسیزلری ایش باشینا قویاجاغام .
( ددهم روحو بو دوز دئییر!)
دؤردونجوسو دئییر: ائولنمک ایستهین جوتلرین هرهسینه 500 میلیون تومن وام وئرهجگم.
(قلئیچی مورتوض چیرتیک چالییب ماهنی اوخویور:قوی خانیمی بگ آپاریب تئزلیگی ایله توی ائلهسین سنی ده من آلارام، من ده بیر بگ اولارام..)
بئشینجی دئییر: من ائله بیر ایش گورهجگم، آمریکا گله پوتونوموزو یالایا.
( ولادیمیر پوتین گولور)
آلتینجیسی دئییر: من اؤلکه ایقتیصادیاتینی اوچ گونون ایچینده چیچکلندیرهجگم.
(ییرمیلر قروپو آدینی دگیشدیریب قویور: G21)
یئددینجیسی دئییر: من آزادلیق گتیرهجگم.
(چین حاضیرلیغینی صادراتا اعلان ائلهییر).
دئییرم:
بو یئددی آدایدان بیرینی سئچمکدنسه اولماز هامیسینی سئچک؛ بیری جومهور باشقانی اولا، بیری بیرینجی موعاوین، بیری ایکینجی موعاوین، بیری ایش وزیری، بیری یارانه وزیری بیری...
اوستاد دفتری سؤزومو کسیر:
- اولسا، آی نه اولار!
بؤلوم: ساتیریك یازیلار
سس بومباسی
دوکتور جئری
اؤرت باسدیر ماحالینین دیش ایشلر باخانی
دوختور زریفین گیزلی سس فایلینین یاییلماسینین چالخانتیلاری مملکندده یاتیشمامیشکن، اؤلکهنین سیاسی، ایقتیصادی،
فرهنگی، اعتقادی ارکانینی سارسیدان بیر آیری سس فایلی دوشمنلر طرفیندن
سوسیال شبکهلرده یایینلاندی. بو سس فایلی ترسآوا شیخ آغاسینین اوغوللوغو قلئیچی مورتوضا منسوبدور.
شیخ آغانین بویروغو ایله بو فایلی یایانلار، دینلهینلر توتوقلاناراق آغیر جزایا چاتدیریلاجاقلار.
شیخ آغانین گؤزوندن ایراق، بو اوچ ساعاتلیق فایلین اون دقیقهسینی حوضورلارینیزا سونوروق:
فایلی دینلهمک اوچون بورایا تیکلهیین
بؤلوم: ساتیریك یازیلار
بؤلوم: ساتیریك یازیلار
بؤلوم: ساتیریك یازیلار
منه قوناق اولون!
دوکتور جئری
قلئیچی مورتوض ترس آوادا دللک دوکانی آچمیشدی. ایلک موشتریسی کندین دوکتورو ایدی. دوکتور باشینی قیرخدیریب پول وئرمک ایستهینده قلئیچی مورتوض آلماییب:
- سیز بیزیم ساغلیغیمیزی قورویورسوز، من سیزدن نئجه پول آلا بیلهرم؟ منه قوناق اولون.-دئیر.
دوکتور تشکور ائدیب گئدر.
ائرتهسی گونو، قلئیچی مورتوض دوکانینی آچماق ایستهینده، گؤرَر قاپینین قاباغیندا بئش دنه تراول واردیر.
ایکی گون سونرا کندین موعلّیمی گلر دوکانا. موعلّیم باشینی قیرخدیریب پول وئرمک ایستهینده قلئیچی مورتوض یئنه آلماییب:
- سیز بیزیم اوشاقلاریمیزی تربیه ائدیرسیز، من سیزدن نئجه پول آلا بیلهرم؟ منه قوناق اولون.- دئیر.
موعلّیم تشکور ائدیب گئدر.
ائرتهسی گونو، قلئیچی مورتوض دوکانینی آچماق ایستهینده، گؤرَر؛ قاپینین قاباغیندا بئش دنه اون مین تومنلیک واردیر.
بیر هفته سونرا، کندین موللاسی قاپیدان گیرر ایچری. باشینی قیرخدیریب پول وئرمک ایستهینده قلئیچی مورتوض، "استغفراله..استغفراله آغا" دئیه آلماییب:
- سیز بیزی جهنم اودوندان قورویورسوز، من سیزدن نئجه پول آلا بیلهرم؟.. منه قوناق اولون.- دئیر.
موللا چوخ-چوخ تشکور ائدیب گئدر.
ائرتهسی گونو قلئیچی مورتوض دوکانینی آچماغا گلدیگینده گؤرَر، قاپینین قاباغیندا بئش دنه موللا واردیر.
بؤلوم: ساتیریك یازیلار
آفساید
دوکتور جئری
ایرانین برجام آنلاشماسیندان ایستهدیگی سونوجلاری الده ائده بیلمهمهسینین ندنلرینی آراشدیردیقدا، اؤلکه سیاستچیلرینین فوتبال اویونونون قایدا-قانونلاری ایله تانیش اولماماسی اورتایا چیخیر. سیاست، فوتبال یاریشی کیمی بیر اویوندور. ایران سیاستچیلری 5+1 دانیشقلارینا باشلایاندا اؤزلری بو قونویا ایشاره ائدهرک وورغولامیشدیلار:بو اویون بیر-بیر (یاخود اوتدو- اوتدو) نتیجهسی ایله سونوجلاناجاقدیر. [فوتبالدا بونا تبانی دئیرلر، فیفانین بوندان خبری اولسا تاخیملاری آغیر جزالارا محکوم ائدیب ددهلرینی یاندیرار!] آنجاق یاریش گونو، آنلاشیلان کیمی، 5+1 ایلک دقیقهده ایلک گولو ووروب سانتیریفیوژلاری سیرادان چیخاردیب اتم رئاکتورونا سیمان باساندا، ایران ایسه 90-نجی دقیقهده مساوی گولو ووروب میللت اورتالیغا تؤکولوشوب شنلیک ائلهینده، سیاستچیلر سئوینجلریندن بیر باخمادیلار، قیراقداور "ایرانین گولو آفسایددیر" دئیه بایراغینی گؤیه قالدیریب!
بؤلوم: ساتیریك یازیلار
آمریکا ایله بیزیم فرقیمیز ندیر؟
دوکتور جئری
آمریکانین یئنی جومهور باشقانی، دونالد ترامپ دئدی:
ائحتیاجیم اولمادیغی اوچون جومهور باشقانلیغی آیلیغینی آلمایاجاغام.
بو سؤزدن بئله آنلاشیلیر:
آمریکادا میلیادئرلر گلیب باشقان اولورلار؛ ایراندا ایسه باشقانلار گلیب میلیادئر اولورلار.
بؤلوم: ساتیریك یازیلار
یوکسک ماعاش آلان مودیرلرین یئنی سییاهیسی اورتایا چیخدی!
یوکسک ماعاش آلان مودیرلرین حوقوق فیشلرینین اورتایا چیخماسینین آردیندا، بوگون گئنه یئنی بیر سییاهی آیدینلیغا چیخاریلدی. بو سییاهیدا اؤلکهنین باشی یئکه مدیرلرینین آدلاری گؤرونمکدهدیر:
1- کئفلی ایسکندر، عایله رئیسی، آلدیغی ماعاش: یوز آلتمیش میلیون شاهی، آلدیغی یارانه : قیرخ بئش میلیون شاهی، توپلام آیلیق گلیر: ایکی یوز بئش میلیون شاهی.
2- قلئیچی مورتوض، سانسورال خبر آژانسینین باش مودیری، آلدیغی ماعاش: یوز ییرمی میلیون شاهی، آلدیغی یارانه: دوخسان میلیون شاهی، توپلام آیلیق گلیر: ایکی یوز اون میلیون شاهی.
3- اوستاد دفتری، لال قزئتهسینین رئیسی، آلدیغی ماعاش: یوز میلیون شاهی، آلدیغی یارانه: ییرمی یئددی میلیون شاهی، توپلام آیلیق گلیر: یوز ییرمی یئددی میلیون شاهی.
4- دوکتور جئری، ایگنه رئیسی، آلدیغی ماعاش یوز دوخسان میلیون شاهی، یارانهسینی آلمیر.
5- قودرت موعللیم، مدرسه مودیری، آلدیغی ماعاش: یوز سکسن میلیون شاهی، آلدیغی یارانه: ییرمی یئددی میلیون شاهی، توپلام آیلیق گلیر: ایکی یوز یئددی میلیون شاهی.
6- کل اوغلان، شاعیرلر رئیسی، آلدیغی ماعاش: یئتمیش میلیون شاهی، آلدیغی یارانه: قیرخ بئش میلیون؛ توپلام آیلیق گلیر: یوز اون بئش میلیون شاهی.
7- موللا انیشتین، مکتبخانا مودیری، آلدیغی ماعاش: ایکی یوز میلیون شاهی، آلدیغی یارانه: اللی بئش میلیون شاهی؛ توپلام آیلیق گلیر: ایکی یوز اللی بئش میلیون شاهی.
8- پروفئسور نصرالدین؛ بیلیم یوردو رئیسی، آلدیغی ماعاش: اوچ یوز میلیون شاهی، یارانهسی کسیلیب.
9- هاماش خانکیشیزاده، یول ایدارهسی مدیری، آلدیغی ماعاش: یئتمیش میلیون شاهی، آلدیغی یارانه: اون سککیز میلیون، توپلام آیلیق گلیر: سکسن سککیز میلیون شاهی.
10- قوتور خججه، یئتیملر رئیسی، گلیری آلدیغی یارانهدن: ییرمی یئددی میلیون اوچ یوز مین شاهی.
بؤلوم: ساتیریك یازیلار
تؤرهدیلن پرابلئملره گؤره دوکتور جئری-نی بلگفادا ایسه ایزلهیه بیلرسینیز:
بؤلوم: ساتیریك یازیلار
تاتسیز تورک بولماس!
دوکتور جئری
مجلیس سئچکیلرینین گئچن دؤورهلرینده، همیشه کورد آزینلیغیندان بیرجه آدای نگهبان شوراسی سوزجکیندن گئچیب شهریمیزده آدای اولاردی. میلّی چالیشقانلار بو آدایا کاتالیزور آدی وئرمیشدیلر! بیلدیگینیز کیمی، رئاکسییالادا کاتالیزورون گؤروی؛ سورعتی، حرارتی، جوشقونو، قاتیلیمی آرتیرماقدیر!!
شهریمیزین آدایلاری، تبلیغات سورهسینده، خالقی کاتالیزورون چیخماسیندان قورخوداراق دئیردیلر:
- ائی میلّت بیلیرسیز کورد نومایندهسی چیخسا نه اولاجاق؟!.. بوتون ایدارهلر، اورگانلار، نهادلار... کوردلرین الینه دوشهجک!.. ائویز ییخیلیب بدبخت اولاجاقسیز!...سؤزه باخان اولمایاجاق!...
سونرا بارماقلاری ایله بیربیرینی سوچلایاراق قیشقیراردیلار:
- ائی آغایی فیلانی! ائی آغایی بئهمانی!.. سیزکی بیلیرسیز بئش-آلتی مین رأیدن آرتیق گتیرمهیهجکسیز... نییه میلّتین رأیینی بؤلوشدورسوز؟! نییه قیراغا چکیلمیرسیز؟!... اولمایا ایستهییرسیز کورد چیخا؟!.. سیز میلّتین منفعتینی دوشونورسوز یوخسا اؤز منفعتیزی؟!...
سونوندا سئچکیلرین بیتمهسی ایله کورد پروندهسی گلن سئچیمهدک قاپاناردی.
*
سئچکیلرین بو دؤورهسینده، تعجوبله کاتالیزور آدایدان بیر ایز- توز یوخ ایدی؛ عوضینده هر کندیستاندان بیر باش، توپلام ییرمی باش آدام، آدای اولموشدو!
بو کز آدایلارین دانیشقلاریندا، کوردلرین ایدارهلری قاپسما تهولوکهسیندن خبر- اثر یوخ ایدی. بو اوزدن سئچیم سسسیز- کویسوز، دینج بیر اورتامدا گئچیریلیب ایکی آدای، بیر داها یاریشماق اوچون ایکینجی آشامایا قالدیلار.
دونن خالقین آغزیندا گزیشن خبرلردن آنلادیم : ایکی آدای تک- تک کورد اربابلارینین یانینا گئدهرک ایدارهلردن، اورگانلاردان، نهادلاردان وئرهجکلری پای قارشیلیغیندا اونلارین حیمایهلرینی ایستهمیشلر!!...
اؤز- اؤزمه دئدیم: مین ایل بوندان قاباق رحمتلیک کاشغارلی ماحمود بوش یئره دئمهییب؛ تاتسیز تورک بوْلماس (اولماز)، باشسیز بؤرک بوْلماس. دوغروداندا اولماییب، اولماز! اؤز الیمیزله طرفی سوخوروق اویونا، سونرا قیرمیزی کارت ایله ده ائشیگه اؤتوره بیلمهیهجهییک بیلهسینی!...
بؤلوم: ساتیریك یازیلار
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab pes_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab